Lid van ysterpen-bende vasYsterpenne op paaie. (Foto: Gautengse verkeerspolisie) ’n 23-jarige man wat vermoedelik deel is van ’n bende wat ysterpenne op die N4-snelweg by Brits, Noordwes, plaas om motoriste in lokvalle te lei en te beroof, is in hegtenis geneem. Dit volg nadat hy en sy makker in hul spore gestuit is nadat hulle ’n motoris beroof het. Volgens lt.kol. Amanda Funani, polisiewoordvoerder, het die rooftog Woensdag langs die N4-snelweg naby die Brits-tolhek plaasgevind. “Volgens inligting het die motoris langs die pad stilgehou om medikasie uit sy motor se kattebak te haal toe hy deur twee gewapende mans oorval is. Die mans het geld geëis,” sê Funani. “Die mans het die motoris van ’n onbevestigde bedrag kontant, twee selfone en klere beroof. Hulle het ’n geweerskoot in die rigting van die motoris afgevuur en daarna van die toneel gevlug.” Die verdagtes het in die veld langs die hoofweg in gevlug. Die motoris het na die tolhek gery waar hy lede van Brits se landelike veiligheidseenheid gekry het. Lede van dié eenheid het saam met die polisie gereageer en die verdagtes agternagesit. “Die verdagtes het probeer wegkom toe hulle die polisie sien, maar een van hulle is suksesvol aangekeer. Tydens die inhegtenisneming is twee selfone, ’n vuurwapen en ammunisie in die verdagte se besit gevind.” Daar is vasgestel dat beide verdagtes van Mosambiekse herkoms is en onwettig in die land is. Die verdagte sal na verwagting Dinsdag in die landdroshof op Brits verskyn op aanklag van gewapende roof, poging tot moord, die besit van ’n ongelisensieerde vuurwapen en ammunisie en die besit van vermoedelik gesteelde eiendom. Die polisie is steeds op die spoor van die ander verdagte.